കരുത്തരായ പിതാക്കന്മാരുള്ളവര്ക്കു വേണ്ടി സംസാരിക്കില്ല: ആര്യന് ഖാന് കേസില് അസദുദ്ദീന് ഉവൈസി കരുത്തരായ പിതാക്കന്മാരുള്ളവര്ക്കു വേണ്ടി താന് സംസാരിക്കില്ലെന്ന് ആര്യന് ഖാന് അറസ്റ്റില് എഐഎംഐഎം ചീഫ് അസദുദ്ദീന് ഒവൈസി.ജയിലില് കഴിയുന്ന ശബ്ദമില്ലാത്ത മുസ്ലിംകള്ക്ക് വേണ്ടിയാണ് സംസാരിക്കുകയെന്നും അല്ലാതെ ശക്തരായ പിതാക്കന്മാര് ഉള്ളവര്ക്ക് വേണ്ടിയല്ലെന്നും അദ്ദേഹം പറഞ്ഞു.ഗാസിയാബാദിലെ മസൂരിയില് ഒരു റാലിയെ അഭിസംബോധന ചെയ്ത് സംസാരിക്കുകയായിരുന്നു ഉവൈസി. ആര്യന് ഖാന്റെ അറസ്റ്റിനെക്കുറിച്ച് പ്രതികരിക്കാന് ഉവൈസിയോട് പ്രവര്ത്തകര് ആവശ്യപ്പെട്ടിരുന്നു. നിങ്ങള് ഒരു സൂപ്പര്സ്റ്റാറിന്റെ മകനെക്കുറിച്ചാണ് സംസാരിക്കുന്നത്. യുപി ജയിലുകളിലെ 27 ശതമാനം തടവുകാരും മുസ്ലീങ്ങളാണ്. ആരാണ് അവര്ക്ക് വേണ്ടി സംസാരിക്കുക? ശബ്ദമില്ലാത്തവരും ദുര്ബലരുമായവര്ക്കുവേണ്ടിയാണ് ഞാന് പോരാടുക, പിതാക്കള് ശക്തരായവര്ക്കുവേണ്ടിയല്ല. അതേസമയം,ജയില് അധികൃതര് ആര്യന്റെ സുരക്ഷ വര്ധിപ്പിച്ചതായി റിപ്പോര്ട്ടുകള് സൂചിപ്പിക്കുന്നു. അദ്ദേഹത്തെ പ്രത്യേക ബാരക്കിലേക്ക് മാറ്റിയതായും ഉദ്യോഗസ്ഥര് നിരീക്ഷിക്കുന്നുണ്ടെന്നും പറയപ്പെടുന്നു.കൂടാതെ ജയിലില് നിന്ന് പുറത്തിറങ്ങിയ ശേഷം ഒരിക്കലും തെറ്റ് ചെയ്യില്ലെന്ന് കൗണ്സിലിംഗിനിടെ ആര്യന് എന്സിബിക്കും വാഗ്ദാനം ചെയ്തിട്ടുണ്ട്. എന്സിബിയിലെ സമീര് വാങ്കഡെയ്ക്കൊപ്പം സാമൂഹിക പ്രവര്ത്തകരും ഉള്പ്പെടെയുള്ള ഉദ്യോഗസ്ഥര് ആര്യന് കൗണ്സിലിംഗ് നല്കിയതായി പറയപ്പെടുന്നു.ആഡംബര കപ്പലിലെ ലഹരിപ്പാര്ട്ടിയിലാണ് ആര്യനെയും സുഹൃത്തുക്കളെയും ഒക്ടോബര് രണ്ടിന് എന്സിബി കസ്റ്റഡിയിലെടുത്തത്.നാര്ക്കോട്ടിക്സ് കണ്ട്രോള് ബ്യൂറോ നടത്തിയ റെയ്ഡില് എട്ട് പേരാണ് പിടിയിലായത്. റെയ്ഡില് കൊക്കെയ്ന്, ഹാഷിഷ്, എംഡിഎംഎ അടക്കമുള്ള നിരോധിത മയക്കുമരുന്നുകള് പിടിച്ചെടുത്തിട്ടുണ്ട്.